CELEX: 32017D2355
Language: bg
Date: 2017-12-14 00:00:00
Title: Решение за изпълнение (ЕС) 2017/2355 на Комисията от 14 декември 2017 година за разрешаване на пускането на пазара на обработени с UV лъчи гъби като нова храна съгласно Регламент (ЕО) № 258/97 на Европейския парламент и на Съвета (нотифицирано под номер С(2017) 8474)

16.12.2017   
            
            
               BG
            
            
               Официален вестник на Европейския съюз
            
            
               L 336/52
            
         РЕШЕНИЕ ЗА ИЗПЪЛНЕНИЕ (ЕС) 2017/2355 НА КОМИСИЯТА
   от 14 декември 2017 година
   за разрешаване на пускането на пазара на обработени с UV лъчи гъби като нова храна съгласно Регламент (ЕО) № 258/97 на Европейския парламент и на Съвета
   
      
         (нотифицирано под номер С(2017) 8474)
      
   
   (само текстът на английски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
   като има предвид, че:
   
               (1)
            
            
               На 10 юни 2016 г. дружеството Ekoidé AB подаде до компетентния орган на Швеция заявление за пускане на пазара в Съюза на обработени с UV лъчи гъби (Agaricus bisporus) с повишени нива на витамин D2 като нова храна по смисъла на член 1, параграф 2, буква е) от Регламент (ЕО) № 258/97.
            
         
               (2)
            
            
               На 27 февруари 2017 г. компетентният орган на Швеция представи доклада си за първоначална оценка. В него той стига до заключението, че обработените с UV лъчи гъби (Agaricus bisporus) с повишени нива на витамин D2 отговарят на установените в член 3, параграф 1 от Регламент (ЕО) № 258/97 критерии за нови храни.
            
         
               (3)
            
            
               На 2 март 2017 г. Комисията препрати доклада за първоначална оценка на другите държави членки.
            
         
               (4)
            
            
               В предвидения в член 6, параграф 4, първа алинея от Регламент (ЕО) № 258/97 60-дневен срок няколко държави членки представиха мотивирани възражения. Допълнителните разяснения от заявителя намалиха опасенията до степен, която удовлетворява държавите членки и Комисията.
            
         
               (5)
            
            
               В част А, точка 1 от приложение VI към Регламент (ЕС) № 1169/2011 на Европейския парламент и на Съвета (2) се изисква наименованието на храната да включва или да се съпровожда от данни относно специфичната обработка, на която е била подложена, във всички случаи, когато пропускането на тази информация би могло да заблуди потребителите. Тъй като обикновено потребителите не очакват гъбите да са подложени на обработка с UV лъчи, наименованието на храната трябва да включва или да се съпровожда от тази информация, за да се избегне въвеждане в заблуждение на потребителите.
            
         
               (6)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Гъби (Agaricus bisporus), които са били обработени с UV лъчи за повишаване на нивото на D2, съгласно спецификацията в приложението към настоящото решение, може да бъдат пуснати на пазара в Съюза като нова храна.
   Член 2
   Означението на разрешените с настоящото решение гъби (Agaricus bisporus), обработени с UV лъчи за повишаване на нивото на витамин D2, е „обработени с UV лъчи гъби (Agaricus bisporus)“.
   Член 3
   Адресат на настоящото решение е Ekoidé AB, Vårbruksgatan 67, 583 32 Linköping, Швеция.
   
      Съставено в Брюксел на 14 декември 2017 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 43, 14.2.1997 г., стр. 1.
   
      (2)  Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ L 304, 22.11.2011 г., стр. 18).
   
      ПРИЛОЖЕНИЕ
      
         СПЕЦИФИКАЦИИ НА ОБРАБОТЕНИ С UV ЛЪЧИ ГЪБИ (AGARICUS BISPORUS) С ПОВИШЕНИ НИВА НА ВИТАМИН D2
         
      
      
         Описание/определение:
      
      Отглеждани с търговска цел гъби Agaricus bisporus, подложени на обработка с ултравиолетови лъчи, когато са набрани, с което съдържанието на витамин D2 достига ≤ 10 μg/100 g маса в свежо състояние.
      Ултравиолетово излъчване в спектъра B: процес на излъчване на ултравиолетова светлина с дължина на вълната в диапазона 290—320 nm.
      
         Витамин D2:
      
      
                  Химично наименование
               
               
                  (3β,5Z,7E)-22E,-9,10-секоергоста-5,7,10(19),22-тетраен-3-ол
               
            
                  Синоним
               
               
                  Ергокалциферол
               
            
                  CAS №
               
               
                  50-14-6
               
            
                  Моларна маса
               
               
                  396,65 g/mol
               
            
         Съдържание:
      
      Витамин D2 в крайния продукт: 5—10 μg/100 g маса в свежо състояние в края на срока на съхранение.